………. (sz.) napirend

**E L Ő T E R J E S Z T É S**

**a Képviselő-testület 2023. április 27-i rendes ülésére**

**Tárgy:** Javaslat együttműködési megállapodás megkötésére a Vasas Sport Clubbal

**Készítette:** ………………………….

 Szabó-Bartha Nikolett

titkársági koordinátor

**Egyeztetve:** …………………………

dr. Varga Előd Bendegúz

alpolgármester

**Látta:**      ……………………………………

dr. Szalai Tibor

jegyző

          ……………………………………

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény 23. § (5) bekezdés 17. pontja szerint a kerületi önkormányzatok feladata különösen a kerületi sport és szabadidősport támogatása, valamint az ifjúsági ügyek. Budapest Főváros II. Kerületi Önkormányzat (a továbbiakban: Önkormányzat) számára kiemelten fontosak ezek az ügyek, ami számos sportcélú fejlesztésben, illetve a kerületi sportélet különböző szereplőinek lehetőségekhez mérten anyagi, ennek hiányában erkölcsi támogatásában nyilvánul meg.

A Vasas Sport Clubot 1911-ben alapították meg azzal a céllal, hogy tagjai és a szolgáltatásait igénybevevők részére rendszeres sportolási és versenyzési lehetőséget biztosítson. Az egyesület feladatai közé tartozik a versenysportágak működtetése, az élsportolók felkészülési és versenyeztetési lehetőségeinek biztosítása, valamint a sportágak utánpótlás-nevelési támogatása. A Vasas Sport Club legfőbb célja és alapfeladata a sport szeretetének átadása a legkisebbeknek, illetve az ezekhez szükséges infrastruktúra biztosítása, a közösségépítés, az utánpótlásnevelés, és az itt sportoló kiválóságainak számára valamennyi szükséges feltétel biztosítása, minél több, éremesélyes olimpikon felkészülésének elősegítése. Az egyesület a működése során kiemelt hangsúlyt fektet a hazai és nemzetközi sportkapcsolatok létesítésére, fenntartására, valamint a sportbaráti körökkel és az egyesület szurkolóival való együttműködésre.

A sportegyesületnek a hagyományos sportágak mellett (labdarúgás, atlétika, birkózás, kézilabda, vízilabda, ökölvívás, röplabda, vívás, sakk, tenisz) olyan kuriózumnak számító szakosztályai is alakultak, mint a gyeplabda, a motorcsónak, a motorkerékpár-autó.

A sportegyesület a főváros több kerületében működtet sportpályákat, többek között a II. kerület területén is a Pasaréten található Sportcentrumot, mely a felújítást követően 2006-ban került átadásra.  A Pasaréti Sportcentrumban működő öt sportág keretein belül biztosítanak sportolási lehetőséget napi szinten gyerekek és felnőttek számára. A Sportcentrum otthont ad egy 400 m2 alapterületű fitneszteremnek, melyben szakképzett edzők várják a sportolni vágyókat, továbbá a területén található több szabadtéri és fedett sportpálya, edzőterem, valamint a Pasaréti Sportegészségügyi Centrum is.

A Vasas Pasarét Női és Férfi Kosárlabda Szakosztálya az MKOSZ első akkreditált kosárlabda akadémiája. A Sportcentrum több sporteseménynek biztosít otthont, többek között az évek óta megrendezésre kerülő U14-es, nemzetközi Intesa Labdarúgó Kupának is.

Az Önkormányzat évtizedek óta megkülönböztetett figyelemmel kíséri és különböző formában, lehetőségei szerinti mértékben támogatja az Egyesület munkáját, illetve az ott épülő közösséget. Annak érdekében, hogy a két szervezet között az együttműködés intenzívebbé, kölcsönösen gyümölcsözővé váljon, a mellékletként csatolt megállapodás megkötésre teszünk javaslatot. Ennek keretében a felek célja, hogy eszközeikhez és lehetőségeikhez mérten előmozdítsák és erősítsék a kerületi professzionális-, tömeg- és szabadidősport pozícióit, valamint az ifjúsági ügyeket, ezen belül különösen az egészséges életmódra nevelést és az utánpótlásképzést, továbbá szimbolikusan (pl. címerhasználat engedélyezésével) és gazdasági elvek alapján (pl. közös forrásfeltárás, pályázatokon részvétel) fejlesszék kapcsolatukat.

Az Önkormányzat a mindenkori költségvetésében a lehetőségei szerint meghatározott összeget biztosít az Egyesület számára az utánpótlás nevelés támogatásának céljából. A támogatás össze a 2023. évben 2,5 M Ft, melynek kifizetésére egy külön támogatási szerződés keretében kerül sor.

A támogatás összege szerepel a 2023. évi költségvetés 9. számú táblájának II. a. 21. sorában.

**Határozati javaslat**

A Képviselő-testület felhatalmazza a Polgármestert a Budapest Főváros II. Kerületi Önkormányzat, a II. Kerületi Sport és Szabadidősport Nonprofit Kft. és a Vasas Sport Club (székhely: 1139 Budapest, Fáy utca 58., képviseli: Markovits László András elnök) között a határozati javaslat mellékletét képező Együttműködés megállapodás - az esetlegesen szükségessé váló technikai jellegű módosításokat követő - aláírására.

**Felelős:** Polgármester

**Határidő:** 2023. május 31.

*(A határozati javaslat elfogadása egyszerű többségű szavazati arányt igényel.)*

**Budapest, 2023. április 18.**

**Örsi Gergely**

polgármester